

JAVNA VATROGASNA POSTROJBA

GRADA ŠIBENIKA

FINANCIJSKI PLAN ZA 2022. GODINU

I OPĆI DIO



II PROGRAMSKI DIO

NAZIV: Protupožarna zaštita ljudi i imovine

OPĆI CILJ: Osiguranje osnovne protupožarne zaštite

ZAKONSKA PODLOGA: Zakon o vatrogastvu („Narodne novine“ br. 125./19.)

FUNKCIJSKA KLASIFIKACIJA: 0320 Usluge protupožarne zaštite







III EKONOMSKA KLASIFIKACIJA





IV FUNKCIJSKA KLASIFIKACIJA



V FINANCIJSKI PLAN PO IZVORIMA FINANCIRANJA





VI PLAN PRIHODA I PRIMITAKA



VII OBRAZLOŽENJE FINANCIJSKOG PLANA

1. SAŽETAK DJELOKRUGA RADA

Javna vatrogasna postrojba grada Šibenika je javna ustanova osnovana je temeljem članka 31. Zakona o vatrogastvu (“Narodne novine” br. 125./19.). Osnivač Javne vatrogasne postrojbe grada Šibenika je Grad Šibenik te se njena veličina temelji na Planu zaštite od požara i eksplozija grada Šibenika (KLASA: 214-01/21-01/03, URBROJ: 2182/01-10/1-21-8 od 14. prosinca 2021. godine).

Djelatnost Javne vatrogasne postrojbe grada Šibenika obuhvaća gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama, obavljanje poslova u ekološkim i drugim nesrećama, sudjelovanje u provedbi preventivnih mjera zaštite od požara i eksplozija, pružanje usluga vatrogasnih (protupožarnih) osiguranja i tehničke zaštite, pregled, servisiranje i ispitivanje vatrogasne i druge opreme iz djelatnosti (servis vatrogasnih aparata, servis dišnih aparata), pružanje usluge najma prostora, pružanje usluge prijevoza vode, pružanje usluge nadzora nad vatrodojavnim sustavom, iznajmljivanje vatrogasne opreme, osposobljavanje i usavršavanje vatrogasnih kadrova, pripremanje i organizacija seminara iz djelatnosti, izdavanje knjiga, skripti i ostalih stručnih publikacija iz djelatnosti.

Javnom vatrogasnom postrojbom grada Šibenika upravlja Vatrogasno vijeće koje broji pet članova. Zapovjednik Javne vatrogasne postrojbe grada Šibenika odgovorna je osoba u pravnoj osobi, a uz zamjenika zapovjednika čini kolektiv od, u ovom trenutku, 59 radnika, od čega 55 radnika čini vatrogasnu operativu.

2. REDOVNI PROGRAM

Financiranje redovne djelatnosti Javne vatrogasne postrojbe grada Šibenika osigurava se temeljem čl. 110. i 111. Zakona o vatrogastvu (“Narodne novine” br. 1125./19.).

Temeljem Uputa za izradu proračuna i financijskih planova za razdoblje 2022.-2024. (KLASA: 400-06/21-01/32, URBROJ: 2182/01-06-21-1 od 13. rujna 2021. godine), a u skladu s vlastitim potrebama, Javna vatrogasna postrojba predložila je financijski plan u iznosu od 13.551.000,00 kn za 2022. godinu. Projekcija plana za 2023. godinu iznosi 15.697.000,00 kn te za 2024. godinu 17.017.000,00 kn. Takav prijedlog plana nije prihvaćen od strane Grada Šibenika te je Osnivač sam odredio iznose stavki s kojima se putem drugog prijedloga financijskog plana za 2022. godinu, odnosno ovim konačnim financijskim planom za 2022. godinu, usklađujemo. Dakle, financijski plan za 2022. godinu, po odluci Osnivača iznosi 12.716.000,00 kn što je za 835.000,00 kn manje od prvotnog prijedloga i realnih potreba Javne vatrogasne postrojbe grada Šibenika za navedenu godinu.

Navedenim Uputama određeni su limiti financijskog plana i to u pogledu predviđanja financijskog plana za redovne programe na razini od 3.100.000,00 kn, što na žalost ne može biti dostatno jer ne prati promjene zakonskih propisa, u prvom redu javile su se promjene vezane uz iznose otpremnina profesionalnih vatrogasaca definirane Zakonom o vatrogastvu, a zatim i novi iznosi komunalnih naknada, kao i činjenica da je Javna vatrogasna postrojba grada Šibenika u ovoj godini iz programa Vlade RH dobila od MUP-a na korištenje dva nova vatrogasna vozila – navalno dugo i šumsko teško koja zahtijevaju redovite servise, uključujući i opremu na navedenim vozilima, a navedeni servisi predstavljaju značajan trošak. S druge strane, sve navedeno obveza je ove Postrojbe, stoga se mora iznaći način na koji će Osnivač osigurati sredstva za ovu svrhu.

Kao osnivač, Grad Šibenik ima dužnost skrbiti o ustanovi koju je osnovao, a obzirom da ova ustanova u ovom trenutku zapošljava 59 radnika, od kojih 55 radnika 24 sata na dan neposredno skrbe o sigurnosti građana i posjetitelja područja Grada Šibenika, ali i šire, nemamo drugog izbora osim kazati da su, iako umanjenog limita, ovakva financijska sredstva nedostatna za funkcioniranje.

Javna vatrogasna postrojba grada Šibenika posjeduje vozni park koji se sastoji od 18 vatrogasnih vozila i jednog vatrogasnog plovila. Vozila su starosti proizvodnje od 1998. do 2010. godine, izuzev jednog zapovjednog vozila i dva vozila koja su dobivena na korištenje u 2021. godini, a kako smo vidjeli kroz dosadašnje prijedloge financijskih planova za prethodne godine, osnivač ne razmišlja o zamjeni voznog parka koji sadrži specijalna, teretna, radna vozila za posebne namjene u kojima se ista troše, obzirom na teren na kojem funkcioniraju, vrstu posla koja se njima obavlja, ali i na sam napredak tehnologije, što opet dovodi u pitanje ponajprije sigurnost osoba koje rukuju s takvim vozilima, odnosno strojevima, ali i sigurnost krajnjih 'korisnika' – građana. Zbog navedenog i ovim putem ističemo potrebu izrade kvalitetnog plana nabave novih vatrogasnih vozila. Vozni park je u ovoj, 2021. godini, bar djelomično osvježen, odnosno na razini RH doneseni su određeni planovi te je i Javna vatrogasna postrojba grada Šibenika uključena u njih kao krajnji korisnik dva nova vozila koja su u funkciji od ove godine. Trenutno, stoga, u Postrojbi koristimo 18 vatrogasnih vozila različitih namjena te iako svi zahtijevaju redovite servise, kako samih vozila tako i pripadajuće im opreme, ističemo dva nova vozila i autoljestvu kao najznačajniji izdatak te vrste koji doseže cca 200.000,00 kn. Vozila su dobivena na korištenje pod posebnim uvjetima koji su prihvaćeni i uobičajeni, a obzirom da su nam neophodna za rad, preuzete obveze moramo poštovati, što mora biti i u interesu Grada Šibenika.

Svakako je i važna opremljenost vatrogasaca zaštitnom vatrogasnom opremom, odnosno intervencijskim vatrogasnim zaštitnim odijelima, nabava kojih se posljednji put za sve vatrogasce uspjela izvršiti 2010. godine, u iznosu nešto većem od pola milijuna kuna. Napominjemo da atest za takva odijela vrijedi pet godina, odnosno nakon isteka tog razdoblja, ista se više ne smiju koristiti. Svako odijelo, ovisno o veličini osobe koja ga nosi, košta oko 10.500,00 kn. Naravno da ta odijela nisu jedina koja vatrogasci koriste, npr. odijela za gašenje požara otvorenog prostora potrebno je nabavljati svake dvije godine te je upravo to nabava koju je potrebno izvršiti u 2022. godini. Posebno bi se mogle spomenuti čizme za požare otvorenog prostora koje je također potrebno nabaviti u 2022. godini za cijelo operativno osoblje, interventne čizme, interventne rukavice, rukavice za strukturne požare, potkape, opasači, kako bi se moglo shvatiti što sve čini samo osnovno radno odijelo jednog vatrogasca. U 2021. i 2022. godini između 10 i 15 kolega odlazi iz službe, što znači da će njih zamijeniti novi vatrogasci koje je potrebno potpuno opremiti, izvršiti nabave na vrijeme, kako bi mogli intervenirati na svim vrstama vatrogasnih intervencija.

Dakle, bez osiguranih sredstava nema niti nabave neophodnog, bez obzira radilo se o vatrogasnim vozilima ili zaštitnoj odjeći i obući, gumama za vatrogasna vozila ili opremi.

Vatrogasci ove postrojbe redovito primaju nagrade za svoj rad (Ponos hrvatske, Naj pothvat u vatrogastvu, Grad Šibenik…), a posljednja u nizu Plaketa je Grada Šibenika, jer bez obzira na djelatnost i oni promoviraju ovaj grad i njegove osobine na pozitivan način, kroz vlastiti rad i rezultate svojih timova. U svom poslu reagiraju u opasnim i nepredvidivim situacijama te im je potrebno osigurati ne minimalnu, već maksimalnu razinu zaštite, koja ne bi trebala biti upitna, već sigurna i zagarantirana.

Javna vatrogasna postrojba grada Šibenika, rasporedom i brojem vatrogasaca po smjenama, opremom i tehnikom, treba jamčiti veliku učinkovitost kod požara otvorenih prostora, požara plovila, prometnih nezgoda, akcidenata, spašavanja ljudi i gašenja na visokim objektima, intervencijama spašavanja na vodi, spašavanja iz ruševina te rješavanja brojnih opasnih situacija. Postrojba mora biti operativno spremna za požare stambenih i gospodarskih objekata na području grada Šibenika. Pri tome po potrebi interveniramo i na područjima drugih jedinica lokalnih samouprava na području županije. Štiteći prvenstveno sigurnost građana, a potom i njihove imovine, do 15. rujna 2021. godine intervenirali smo 289 puta, što je za 21 intervenciju više nego u istom razdoblju prošle godine, s ukupnim troškom od 1.072.048,91 kn. Usporedbe radi, taj trošak je u 2020. godini iznosio 744.231,61 kn. Od značajnijih intervencija izdvajamo požar otvorenog prostora Braice – Čvrljevo, gdje je provedena evakuacija Čvrljeva, a opožareno je 500 ha površine, zatim požare otvorenog prostora Perković – Ilići – Koprno s opožarenom površinom od 107 ha i požar otvorenog prostora Vrpolje – Košave s opožarenom površinom od 100 ha. Također, značajna je i iznimno teška bila intervencija u Gospodarskoj zoni Podi, tvrtka Cian, gdje je ugroženo bilo skladište opasnog otpada.

Kako sudjelujemo u zaštiti područja od iznimnog značaja za gospodarstvo, industriju i turizam u ovom djelu županije, naglašavamo značaj sigurnosti gospodarskih objekata smještenih u industrijskoj zoni Podi i Impol-TLM, ali i hotelskog kompleksa Solaris, pristaništa za mega jahte i marinu D-Marin, novootvorene hotele i kampove. Što se tiče požara gospodarskih objekata i oni su u porastu te je odrađeno sedam takvih intervencija. Operativna sposobnost vatrogasne smjene, a time i Postrojbe, bitna je za gospodarstvo grada Šibenika uzimajući u obzir vrijednosti gospodarskih objekta i zaposlenika.

Nadalje, prema čl. 76. Zakona o vatrogastvu (Narodne novine br. 125./19.) iznos osnovice plaće određen je kao osnovica plaće državnih službenika i namještenika, ukoliko ne postoji kolektivni ugovor s Osnivačem, a isti ne postoji unatoč brojnim pokušajima; što se tiče određenih materijalnih prava, poput otpremnina koje su definirane člankom 58. Zakona o vatrogastvu te načina odlaska u mirovinu pod određenim uvjetima i ostvarivanju iste na povoljniji način nego je to do sad vrijedilo za vatrogasnu službu, otvorila se sasvim nova, značajna financijska potreba. Svjesni smo činjenice da decentralizirana sredstva koja država osigurava za Javnu vatrogasnu postrojbu grada Šibenika nisu dostatna za podmirenje svih obveza proizašlih iz Ugovora i Zakon, međutim isto tako zakonske normative moramo ispoštovati. Stoga za sljedeću, odnosno 2022. godinu planiramo odlazak u mirovinu osam operativnih djelatnika i jednog djelatnika pomoćnog osoblja, sukladno njihovim osobnim najavama uslijed ispunjenih uvjeta, a plaće ostavljamo na istoj razini kao i u 2021. godini, jer za sad nema najava da će se osnovice za izračun istih za državne službenike i namještenike povećavati. Uz ostavljanje mogućnosti da će takva stavka u prosincu ipak biti ispregovarana, o tome će se morati raspravljati u 2022. godini, odnosno prilikom izrade izmjena i dopuna financijskog plana koje će u tom slučaju biti neminovne. Za 2022. godinu predložili smo sudjelovanje Grada Šibenika u iznosu od 4.601.000,00 kn u pogledu rashoda za zaposlene, a Osnivač je spomenuti iznos smanjio za 547.000,00 kn. U pogledu ostalih rashoda, prvim prijedlogom financijskog plana za 2021. godinu, predloženo je sudjelovanje Osnivača u iznosu od 584.000,00 kn, što je Osnivač smanjio na iznos od 296.000,00 kn. Dakle, kako je ranije spomenuto, Osnivač je ukupni financijski plan Javne vatrogasne postrojbe grada Šibenika za 2022. godinu smanjio za 835.000,00 kn, a cijelo smanjenje je utvrđeno na izvoru financiranja Opći prihodi i primici.

Obzirom na iznose decentraliziranih sredstava, za sada se ista planiraju na razini 2021. godine te smatramo da se na navedenom izvoru neće dogoditi neke značajnije promjene. Također, do 31. prosinca 2020. godine, glavni vatrogasni zapovjednik trebao je donijeti uredbu o visini koeficijenata složenosti poslova u vatrogasnoj službi, koja se unatoč značajnom kašnjenju očekuje do kraja 2021. godine. Kako su visine koeficijenata još uvijek nepoznate, pretpostavka je da će i zbog ovoga biti potrebne određene izmjene u financijskom planu tijekom 2022. godine.

Ostali izvori, osim vlastitih prihoda, planiraju se s oprezom i nema garancije da će se isti i ostvariti, a u slučaju ostvarenja koriste se sukladno namjenama koje su definirane i unaprijed određene te sukladno propisima.

Vlastiti prihodi su ovim planom planirani u maksimalnom dozvoljenom iznosu te se sukladno zakonskim propisima, isti ne smiju koristiti za financiranje rashoda za zaposlene, stoga još jednom skrećemo pažnju kako je za te rashode zadužena država preko decentraliziranih funkcija sredstvima koja se u tu svrhu mogu koristiti najviše u iznosu od 90% ukupno ostvarenih sredstava te Grad Šibenik.

U nastavku je dat pregled redovnog programa Javne vatrogasne postrojbe grada Šibenika:



*OBRAZLOŽENJE:*

Realizacijom navedenih programa postiže se učinak na opće dobro i sigurnost svih fizičkih i pravnih osoba s područja Grada Šibenika, ali i susjednih jedinica lokalne samouprave. Javna vatrogasna postrojba grada Šibenika javna je ustanova osnovana s ciljem skrbi o potrebama i interesima svih građana te kroz svoje preventivne aktivnosti u tijeku cijele godine nastoji podizati svijest građana.

Preventivnim djelovanjem i podizanjem svijesti građana dugoročno se može djelovati na podizanju stupnja sigurnosti imovine i zdravlja u svom okruženju, ali i načinu postupanja u opasnim situacijama prije dolaska vatrogasaca. Izostanak provedbe programa imao bi nemjerljive posljedice za sigurnost ljudi i imovine na području grada Šibenika. Posljedica neprovođenja programa dovela bi do negativnih učinaka za turizam. Stoga je zajedničkim aktivnostima Javne vatrogasne postrojbe grada Šibenika i Grada Šibenika potrebno raditi na podizanju odobrenih financijskih sredstava u godinama ispred nas, kako bi se dosadašnje preventivne aktivnosti još unaprijedile. U protekle dvije godine, obzirom na pandemiju, preventivni program je opsegom smanjen, pri čemu se posebno misli na događaj Dani otvorenih vrata Javne vatrogasne postrojbe grada Šibenika koji je prije svega imao edukativan karakter. Preventivno djelovanje mora se vratiti na razinu prvobitnih realizacija te širiti i na druge aspekte kako bismo spriječili daljnji porast broja intervencija.

Podloga za procjenu potrebnih sredstava za Javnu vatrogasnu postrojbu grada Šibenika su intervencije i njihovi troškovi mjereni u razdoblju od 2018. do 15.09.2021. godine te popis preventivnih aktivnosti, kao podloga za neke od prikazanih pokazatelja uspješnosti danih u nastavku.

**BROJ INTERVENCIJA PREMA VRSTAMA KROZ RAZDOBLJE 2018.-15.09.2021.**



**BROJ I TROŠKOVI INTERVENCIJA PO GRADOVIMA I OPĆINAMA ZA RAZDOBLJE 2017.-2020.**

|  |
| --- |
| **BROJ I TROŠKOVI INTERVENCIJA PO GRADOVIMA I OPĆINAMA** |
| **PODRUČJE INTERVENCIJE** | **RAZDOBLJE** |
| **2017.** | **2018.** | **2019.** | **2020.** |
| **INTERVENCIJE** | **INTERVENCIJE** | **INTERVENCIJE** | **INTERVENCIJE** |
| **BROJ** | **TROŠKOVI** | **BROJ** | **TROŠKOVI** | **BROJ** | **TROŠKOVI** | **BROJ** | **TROŠKOVI** |
| Šibenik | 392 | 1.043.587,00 | 379 | 631.760,90 | 386 | 956.827,31 | 304 | 873.155,31 |
| Vodice | 47 | 147.543,00 | 34 | 77.584,90 | 27 | 78.224,60 | 15 | 44.365,00 |
| Skradin | 16 | 54.121,10 | 5 | 17.147,90 | 17 | 117.514,50 | 9 | 31.510,00 |
| Bilice | 23 | 93.514,00 | 7 | 6.591,90 | 9 | 116.404,33 | 7 | 8.718,50 |
| Primošten | 7 | 20.847,90 | 2 | 3.604,40 | 8 | 32.317,20 | 7 | 18.416,50 |
| Rogoznica  | 3 | 15.632,00 | 9 | 34.411,70 | 6 | 22.333,00 | 4 | 12.007,50 |
| Tisno | 2 | 1.659,00 | - | - | 1 | 922,00 | 2 | 1.499,00 |
| Pirovac | - | - | - | - | - | - | - | - |
| Tribunj | 2 | 1.825,00 | 3 | 4.683,40 | 1 | 20.346,50 | 2 | 4.240,00 |
| Murter | 1 | 174,00 | 1 | 3.632,80 | 1 | 6.555,00 | 3 | 20.129,50 |
| Kula Norinska | - | - | 1 | 79.027,50 | - | - | - |  |
| Benkovac | - | - | - | - | 1 | 3.010,00 | - |  |
| Drniš | 2 | 2.893,00 | - | - | - | - | 1 | 3.320,00 |
| Kistanje | 3 | 31.864,00 | - | - | - | - | - |  |
| Unešić | 1 | 1.909,00 |  | - | - | - | 2 | 26.531,00 |
| Sisačko-moslovačka županija | - | - | - | - | - | - | **1** | 61.591,50 |
| **UKUPNO:** | **499** | **1.415.599,00** | **441** | **858.445,40** | **457** | **1.354.454,44** | **357** | **1.105.483,81** |

Izvor: VOC – JVP grada Šibenika

**VRSTE VATROGASNIH INTERVENCIJA NA PODRUČJU GRADA ŠIBENIKA 2017.-2020.**

|  |
| --- |
| **BROJ INTERVENCIJA NA PODRUČJU GRADA ŠIBENIKA** |
| **VRSTA VATROGASNE INTERVENCIJE** | **BROJ INTERVENCIJA** |
| **2017.** | **2018.** | **2019.** | **2020.** |
| Požari otvorenog prostora | 163 | 106 | 112 | 90 |
| Požari stambenih objekata | 19 | 16 | 24 | 19 |
| Požari gospodarskih objekata | 8 | 7 | 9 | 6 |
| Požari prometnih sredstava | 15 | 26 | 15 | 17 |
| Požari na radnim strojevima i uređajima | 2 | - | - | 4 |
| Požari dimnjaka | 7 | 8 | 7 | 9 |
| Požari električnih stupova | 5 | - | 4 | 1 |
| Požari trafostanica i energetskih postrojenja | 3 | 1 | 2 | 1 |
| Požari na deponijima otpada | 5 | 4 | 4 | 8 |
| Požari kontejnera za otpad | 20 | 26 | 12 | 7 |
| Ostali požari | 4 | 2 | 1 | 3 |
| Tehničke intervencije u prometu | 29 | 24 | 39 | 18 |
| Tehničke intervencije na objektima | 38 | 54 | 64 | 43 |
| Tehničke intervencije na otvorenom prostoru | 15 | 45 | 34 | 18 |
| Tehničke intervencije na moru | 6 | 1 | 2 | 1 |
| Ostale intervencije spašavanja (liftovi, otvaranje stana, prenošenje bolesnika i dr.) | 12 | 27 | 25 | 23 |
| Akcidenti | 1 | - | 1 | 2 |
| Eksplozije | 1 | 1 | - | - |
| Alarm vatrodojave  | 15 | 16 | 12 | 20 |
| Događaji bez aktivnog učešća ili lažna dojava | 24 | 15 | 19 | 14 |
| **UKUPNO** | **392** | **379** | **386** | **304** |

Izvor: VOC – JVP grada Šibenika

**VRSTE VATROGASNIH INTERVENCIJA – UKUPNO 2017.-2020.**

|  |
| --- |
| **INTERVENCIJE PREMA VRSTAMA** |
| **VRSTA VATROGASNE INTERVENCIJE** | **RAZDOBLJE** |
| **2017.** | **2018.** | **2019.** | **2020.** |
| Požari | 332 | 244 | 252 | 207 |
| Tehničke intervencije | 105 | 133 | 146 | 87 |
| Akcidenti | 1 | 1 | 1 | 2 |
| Ostale intervencije | 61 | 63 | 58 | 61 |
| **UKUPNO** | **499** | **441** | **457** | **357** |

****

Izvor: VOC – JVP grada Šibenika

**PREVENTIVNE AKTIVNOSTI DO 15.09.2021.**

|  |  |
| --- | --- |
| **Vrsta aktivnosti** | **Broj** |
| Protupožarna osiguranja na sportskim, kulturnim i drugim javnim skupovima | 47 |
| Sudjelovanje na ekološkim akcijama | 1 |
| Usluge tehničke pomoći pravnim i fizičkim osobama i udrugama | 7 |
| Stručna usavršavanja za polaznike Tehničke, Industrijsko - obrtničke i Prometno - tehničke škole u Šibeniku | 6 |
| Edukacijski posjeti dječjim vrtićima i školama | - |
| Dani otvorenih vrata | - |
| **UKUPNO:** | **61** |

Izvor: VOC – JVP grada Šibenika

Do 15. rujna 2021. godine Javna vatrogasna postrojba grada Šibenika obavila je 289 intervencija, stoga procjenjujemo da će na razini cijele 2021. godine ta brojka iznositi oko 450 intervencija.

S financijske strane gledano, ukupni troškovi intervencija do 15. rujna 2021. godine iznosili su 1.072.048,91 kn. Moramo napomenuti da je, iz ukupnog troška, trošak rada vatrogasaca neposredno na intervencijama do 15. rujna 2021. godine iznosio 482.728,50 kn, a trošak 1.346 radnih sati vozila (u istom razdoblju 2018. godine vozila su odradila 671 radni sat, a u 2019. godini 909 radnih sati na intervencijama) iznosio je 388.405,50 kn.

Pandemija koronavirusa pokazala je koliko je zapravo važan utjecaj preventivnih programa u vatrogasnoj djelatnosti. Naime, zbog situacije i ograničenja u posljednje dvije godine, vidljiv je nedostatak direktne i neposredne komunikacije s društvenom zajednicom, a koji se odražava kroz postignute brojeve određenih vatrogasnih intervencija. U nadi da će sljedeća godina otkloniti dio distrakcija koje utječu na ovu vrstu komunikacije s javnosti planiramo određene pokazatelje koji su, kroz djelovanje preventivnog programa, značajni za mjerenje učinkovitosti.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj****rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana vrijednost (2022.)** | **Ciljana vrijednost (2023.)** | **Ciljana vrijednost (2024.)** |
| Smanjenje opožarenih površina | Provođenjem plana osposobljavanja dodatno podizati spremnost Postrojbe u cilju što efikasnijeg i bržeg djelovanja | Opožarena površina u ha po intervenciji | 5 | JVP grada Šibenika | 4,6 | 4,5 | 4,5 |
| Povećanje broja izdanih odobrenja za loženje vatre na otvorenom | Upozoravanjem građana na obvezu traženja odobrenja za loženje vatre na otvorenom u periodu od 01.11. do 31.05. | Broj izdanih odobrenja za loženje vatre | 140 | JVP grada Šibenika | 170 | 180 | 180 |
| Smanjenje požara dimnjaka | Povećanjem broja apela građanima u tijeku sezone grijanja | Broj objava na int. stranici i Facebook stranici | 5 | JVP grada Šibenika | 3 | 3 | 3 |
| Povećanje broja vatrodojavnih priključaka | Povećanjem broja vatrodojavnih priključaka smanjiti vrijeme izlaska na intervenciju | Broj vatrodojavnih priključaka | 8 | JVP grada Šibenika | 9 | 9 | 10 |
| Povećanje broja posjeta dječjim vrtićima i školama | Povećanjem posjeta dječjim vrtićima i školama približiti djeci opasnosti i načini postupanja u opasnim situacijama | Broj posjeta dječjim vrtićima i školama | 12 | JVP grada Šibenika | 14 | 15 | 15 |
| Organizacija Dana otvorenih vrata | Organizacijom Dana otvorenih vrata približiti opremu i način rada građanima | Broj održanih Dana otvorenih vrata | 1 | JVP grada Šibenika | 1 | 1 | 1 |

2.1. Rashodi za zaposlene

Planom zaštite od požara i eksplozija grada Šibenika (KLASA: 214-01/21-01/03, URBROJ: 2182/01-10/1-21-8 od 14. prosinca 2021. godine) i Pravilnikom o unutarnjoj organizaciji i sistematizaciji radnih mjesta Javne vatrogasne postrojbe grada Šibenika (KLASA: 011-02/18-02/04, URBROJ: 2182/01-7-1-03-18-1) utvrđeno je da Javna vatrogasna postrojba grada Šibenika treba zapošljavati 62 operativna djelatnika, a trenutno je na operativnim poslovima zaposleno 55 djelatnika. Na ostalim radnim mjestima zaposlen je jedan Suradnik za proračun, knjigovodstvo i kadrovska pitanja, jedan Suradnik za knjigovodstvo i proračun, jedan Suradnik za pravne i uredske poslove i jedna Spremačica.

Temeljem čl. 90. Zakona o radu (“Narodne novine” br. 93./14., 127./17., 98./19.), Pravilnika o radu Javne vatrogasne postrojbe grada Šibenika (KLASA: 011-02/19-02/02, URBROJ: 2182/01-7-1-03-19-1 od 19. lipnja 2019.), Pravilnika o unutarnjoj organizaciji i sistematizaciji radnih mjesta Javne vatrogasne postrojbe grada Šibenika (KLASA: 011-02/18-02/04, URBROJ: 2182/01-7-1-03-18-1) te Pravilnika o plaćama i drugim primanjima zaposlenika Javne vatrogasne postrojbe grada Šibenika (KLASA: 011-02/19-02/04, URBROJ: 2182/01-7-1-03-19-1 od 27. rujna 2019. godine) procjenjuje se sljedeća visina rashoda i plan financiranja:

|  |
| --- |
| Izvori financiranja za 2022. godinu |
| Opći prihodi i primici (Grad Šibenik) | 4.054.000,00 |
| Decentralizirana sredstva | 7.076.000,00 |
| Vlastiti prihodi | 0,00 |
| Pomoći | 0,00 |
| Ostali prihodi za posebne namjene | 23.000,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **11.153.000,00** |

*Obrazloženje:*

Rashod za administrativno i tehničko osoblje iskazan je na razini skupine 31 – Rashodi za zaposlene, a izvor financiranja određen je temeljem Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2021. godinu (''Narodne novine'' br. 148./20.), čl. 110. i 111. Zakona o vatrogastvu (“Narodne novine” br. 125./19.) te očekivanih namjenskih sredstva u slučaju dislokacija po nalogu Hrvatske vatrogasne zajednice, odnosno glavnog vatrogasnog zapovjednika.

U 2022. godini nije planirano povećanje osnovice za izračun plaće, jer do dana 15. rujna 2021. godine isto nije niti ugovoreno, međutim ukoliko Vlada RH donese takvu odluku, financijski plan Javne vatrogasne postrojbe grada Šibenika morati će je i provesti. Također, uzeto je u obzir povećanje za svaku navršenu godinu radnog staža u iznosu od 0,5%.

U ovom planu, tablicom navedenom iznosu, 8.210.000,00 kn pripada podskupini 311 (plaće – brutto) što je za 170.000,00 kn manje od predloženog, 1.000.000,00 kn pripada podskupini 312 (ostali rashodi za zaposlene) što je za 377.000,00 kn manje od predloženog, a 1.943.000,00 kn pripada podskupini 313 (doprinosi na plaće). Postrojba je prvotni financijski plan za 2022. godinu predložila s određenim povećanjem u odnosu na prethodne godine, posebice u pogledu Ostalih rashoda za zaposlene, a zbog najavljenog odlaska u mirovinu osmorice operativnih radnika, sukladno propisima novog Zakona o vatrogastvu. Navedeno se odnosi na otpremnine, uz jednu otpremninu po propisima Kolektivnog ugovora za državne službenike i namještenike, a zbog odlaska u mirovinu jednog radnika pomoćnog osoblja. Sukladno članku 58. Zakona o vatrogastvu (Narodne novine 125./19.) profesionalnom vatrogascu kojem, sukladno propisu koji uređuje mirovinsko osiguranje i propisima koji uređuju staž osiguranja s povećanim trajanjem, prestaje radni odnos radi stjecanja prava na starosnu mirovinu pripada pravo na neto iznos otpremnine u visini prosječne mjesečne neto plaće isplaćene po zaposlenom u pravnim osobama u Republici Hrvatskoj, koju je utvrdio Državni zavod za statistiku, a za razdoblje siječanj – kolovoz prethodne godine, uvećane deset puta.

Neoporezivi dio otpremnina jeste 8.000,00 kn, a ukupna masa financijskih sredstava potrebna za otpremnine iznosi cca 1.120.000,00 kn.

Preostali planirani dio odnosi se na božićnicu i regres, dar djeci povodom Sv. Nikole, jubilarne nagrade u 2022. godini, pomoći rođenje, bolovanje, smrt.

2.2. Materijalni rashodi

Javna vatrogasna postrojba grada Šibenika za obavljanje svoje djelatnosti koristi 18 vatrogasnih vozila raznih tipova i namjena te jedno plovilo.

Specifičnost poslova koji se obavljaju vatrogasnim vozilima u teškim uvjetima, naročito uzrokovanim specifičnom konfiguracijom terena rezultiraju čestim kvarovima što svake godine iziskuje dodatne troškove popravka, ali i obnove auto-guma. Potrebno je osigurati redovno servisiranje i atestiranje, jer navedeno zahtjeva odgovarajuća financijska sredstva. Vozni park godišnje donosi i troškove premija osiguranja, tehničkog pregleda te ovisno o broju intervencija i velike troškove energije. Važnost osiguranih sredstava u planiranom razdoblju moramo dodatno naglasiti, obzirom na činjenicu da je Javna vatrogasna postrojba grada Šibenika na korištenje dobila dva nova vozila vrijednosti veće od 5.000.000,00 kn pa je stoga jasno da i vozila i oprema podliježu redovnom godišnjem servisiranju koje iznosi cca 70.000,00 kn za svako od navedenih vozila, a dodatno postoji i obveza osnovnog i kasko osiguranja vozila uz osiguranje uređaja od loma te tehnički pregledi, koji se podrazumijevaju.

Pored vatrogasnih vozila, Javna vatrogasna postrojba grada Šibenika koristi i ostalu vatrogasnu opremu, koja uz redovna održavanja i servisiranja podliježe i dodatnom ispitivanju i atestiranju u ovlaštenim servisima.

Vatrogasci prilikom izvođenja vatrogasnih intervencija i na vatrogasnim vježbama, moraju biti opremljeni s propisanom osobnom zaštitnom opremom kako bi se zaštitili od štetnih utjecaja i opasnosti. Takva zaštitna oprema mora zadovoljavati propisane standarde, a nakon propisanog roka korištenja mora se izvršiti dodatno ispitivanje i atestiranje.

Radnici Javne vatrogasne postrojbe grada Šibenika kontinuirano pohađaju usavršavanja i seminare iz područja njihova djelokruga rada te se na taj način brže prilagođavaju radnim zadacima pred kojima se nađu.

|  |
| --- |
| Izvori financiranja za 2022. godinu |
| Opći prihodi i primici (Grad Šibenik) | 200.000,00 |
| Decentralizirana sredstva | 795.000,00 |
| Vlastiti prihodi | 160.000,00 |
| Pomoći | 90.000,00 |
| Ostali prihodi za posebne namjene | 9.000,00 |
| Pomoći iz državnog proračuna | 30.000,00 |
| Naknade s naslova osiguranja | 3.000,00 |
| **UKUPNO:** | **1.287.000,00** |

*Obrazloženje:*

Materijalni rashodi iskazani su na razini skupine 32 – Materijalni rashodi, a izvori financiranja određeni su temeljem Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2021. godinu (''Narodne novine'' br. 148./20.), čl. 110. i 111. Zakona o vatrogastvu (“Narodne novine” br. 125./19.), projekcija pretpostavljenih prihoda na temelju sporazuma o sufinanciranju i projekcija pretpostavljenih prihoda na temelju usluga koje Javna vatrogasna postrojba grada Šibenika pruža građanima i pravnim osobama, dosadašnjih iskustava po naknadama s naslova osiguranja te očekivanih namjenskih sredstva u slučaju dislokacija po nalogu HVZ-a, odnosno glavnog vatrogasnog zapovjednika.

Profesionalnim vatrogascima ove Postrojbe, radnicima Javne vatrogasne postrojbe grada Šibenika, potrebno je, nužno i neodgodivo, osigurati minimum opremljenosti zaštitnom odjećom i obućom, kontinuiranim nabavama kroz godine, ukoliko se ne mogu osigurati sredstva za ključne nabave po rokovima atesta. Drugim riječima, potrebno je koliko je god moguće osigurati radnike, umanjiti rizik i eventualne posljedice te je potrebno staviti u odnos upravo taj rizik i troškove. U tom smjeru je uistinu potrebno promatrati i stavku opreme, posebice njezino održavanje, ali i zamjenu novom opremom, naročito uz naglasak na novi vozni park.

Prvim prijedlogom financijskog plana za 2022. godinu predložena su određena povećanja u odnosu na plan iz 2021. godine, a značajan dio tog povećanja odnosi se na nove kadrove koje će biti zaposleni zbog odlaska u mirovinu dijela radnika. Prvenstveno govorimo o osobnoj zaštitnoj opremi novih vatrogasaca ali i o zamjeni postojeće osobne zaštitne opreme kojoj ističe atest. Osim spomenutog, povećanje se odnosi i na usluge tekućeg i investicijskog održavanje novih vatrogasnih vozila. Takav prijedlog nije prihvaćen od strane Osnivača, već je iznos za materijalne rashode smanjen za 288.000,00 kn. Unatoč tome, u nastavku još jednom navodimo nabavke koje smatramo neophodnima, iako neke neće moći biti izvršene.

* 3225 – Sitni inventar i auto gume

Planira se nabava strogo potrebne opreme potreba koje je detektirana kroz: kacige za strukturne požare – 7 kom (23.000,00 kn), kacige za požare otvorenog prostora – 7 kom (11.000,00 kn), vatrogasni opasači – 10 kom (6.500,00 kn), vatrogasne sjekirice s futrolama – 10 kom (3.000,00 kn), svjetiljke Accolux – 10 kom (3.500,00 kn), naprtnjače za gašenje V25 – 15 kom (12.000,00 kn), vatrogasne cijevi 52/15 – 20 kom (7.250,00 kn), vatrogasne cijevi 75/15 – 15 kom (6.750,00 kn), vatrogasne cijevi 25/15 – 20 kom (6.750,00 kn), auto gume V-2 (2 kom), V-9 (2 kom), V-11 (4 kom) (50.000,00 kn);

* 3227 – Zaštitna odjeća i obuća

Planira se nabava strogo potrebne zaštitne odjeće i obuće, sukladno isteku atesta postojeće i to: odijela za požare otvorenog prostora – 55 kom (140.000,00 kn), rukavice za tehničke intervencije – 10 kom (3.000,00 kn), rukavice za strukturne požare – 10 kom (4.500,00 kn), čizme za požare otvorenog prostora – 10 kom (13.500,00 kn), interventne čizme za strukturne požare – 10 kom (25.000,00 kn), potkape – 10 kom (3.500,00 kn), kišno odijelo – 7 kom (3.500,00 kn), radne jakne – 10 kom (8.000,00 kn), cipele radne – 58 kom (45.000,00 kn), radno odijelo pomoćnog radnika – 2 kom (2.500,00 kn), majice d/r + k/r (19.000,00 kn);

* 3232 – Usluge tekućeg i investicijskog održavanja

Uz redovite servise i popravke na vozilima i opremi, obzirom na dva nova vozila na korištenju i obvezu redovitog servisiranja i atestiranja vozila i opreme na vozilu, stavka je veća za 117.000,00 kn nego u 2021. godini. Prema dostupnim informacijama, servis svakog vozila koštati će oko 70.000,00 kn, što za dva vozila iznosi 140.000,00 kn. Razlika potrebnog iznosa planira se namiriti pokušajem smanjenja dosadašnjih troškova na ovoj stavci;

* 3292 – Premije osiguranja

Obzirom na dva nova vozila na korištenju, kao i obvezu osiguranja istih, kao i na povećane premije kasko osiguranja svih vozila, obzirom na posljednje propise, povećanje ove stavke je neophodno te se nadamo da će biti dostatno, jer osiguranje samo jednog novog vozila u najjeftinijoj opciji ponude ima cijenu od cca 11.000,00 kn.

2.3. Financijski rashodi

Temeljem Zakona o kamatama (“Narodne novine” br. 94/04. i 35/05.), a usporedo s prethodnim razdobljima, Javna vatrogasna postrojba grada Šibenika procjenjuje financijske rashode i izvor financiranja na sljedeći način:

|  |
| --- |
| Izvori financiranja za 2022. godinu |
| Opći prihodi i primici (Grad Šibenik) | 1.000,00 |
| Decentralizirana sredstva | 0,00 |
| Vlastiti prihodi | 0,00 |
| Pomoći | 0,00 |
| Ostali prihodi za posebne namjene | 0,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **1.000,00** |

*Obrazloženje:*

Financijski rashodi iskazani su na razini skupine 34 – Financijski rashodi, a izvor financiranja određen je zbog poslovanja preko jedinstvenog računa riznice na temelju članka 60. Zakona o proračunu („Narodne novine“ br. 87/08., 136/12. i 15/15.).

2.4. Naknade građanima

Temeljem članka 21. Pravilnika o plaćama i drugim primanjima zaposlenika Javne vatrogasne postrojbe grada Šibenika (KLASA: 011-02/19-02/01, URBROJ: 2182/01-7-1-03-19-1 od 31. siječnja 2019. godine) djeci, odnosno zakonskim starateljima djece, zaposlenika koji izgubi život u obavljanju službe, odnosno rada, mjesečno će se isplatiti pomoć čija se visina određuje sukladno starosti djeteta.

U Kornatskoj tragediji 2007. godine, prilikom obavljanja službe, smrtno je stradao zaposlenik Javne vatrogasne postrojbe grada Šibenika, pok. Dino Klarić. Sukladno navedenom, Javna vatrogasna postrojba grada Šibenika isplaćuje svaki mjesec propisani iznos što će na godišnjoj razini u 2022. godini iznositi 91.000,00 kn.

|  |
| --- |
| Izvori financiranja za 2022. godinu |
| Opći prihodi i primici (Grad Šibenik) | 91.000,00 |
| Decentralizirana sredstva | 0,00 |
| Vlastiti prihodi | 0,00 |
| Pomoći | 0,00 |
| Ostali prihodi za posebne namjene | 0,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **91.000,00** |

2.5. Rashodi za nabavu nefinancijske imovine

Javna vatrogasna postrojba grada Šibenika prilikom obavljanja vatrogasnih intervencija koristi odgovarajuću vatrogasnu opremu, a u skladu s trenutnom opremom i potrebama planirala se izvršiti nabava u 2022. godini u sljedećem iznosu:

|  |
| --- |
| Izvori financiranja za 2022. godinu |
| Opći prihodi i primici (Grad Šibenik) | 4.000,00 |
| Decentralizirana sredstva | 0,00 |
| Vlastiti prihodi | 160.000,00 |
| Pomoći | 20.000,00 |
| Ostali prihodi za posebne namjene | 0,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **184.000,00** |

*Obrazloženje:*

Rashodi za nabavu proizvedene dugotrajne imovine iskazani su na razini skupine 42 – Rashodi za nabavu proizvedene dugotrajne imovine, a izvori financiranja određeni su poslovanjem preko jedinstvenog računa riznice na temelju članka 60. Zakona o proračunu („Narodne novine“ br. 87/08., 136/12. i 15/15.), čl. 110. i 111. Zakona o vatrogastvu (“Narodne novine” br. 125./19.), projekcija pretpostavljenih prihoda na temelju sporazuma o sufinanciranju te projekcija pretpostavljenih prihoda na temelju usluga koje Javna vatrogasna postrojba grada Šibenika pruža građanima i pravnim osobama.

U ovom planu odustali smo od sredstava za nabavu novog vatrogasnog vozila, obzirom da se ista planira usuglasiti s Osnivačem kroz Strategiju razvoja koju je potrebno donijeti u razdoblju za koje se plan izrađuje. Odjeljak je ipak ostavljen unutar plana zbog projekcija sljedećih godina, u minimalno potrebnim iznosima.

Preostali planirani iznos manji je nego u 2021. godini i najznačajnijim dijelom opada na izvor financiranja vlastiti prihodi. Za planirani iznos nabaviti će se neophodna oprema poput interventnih vatrogasnih odijela – 10 kom (110.000,00 kn), radijske stanice Tetra, rasvjetnog kompleta, mlaznica te dva računala. Razlog manjeg planiranog iznosa u odnosu na 2021. godinu leži u više planiranim iznosima potrebnim za pokriće rashoda poslovanja, a do realne točke njihova ostvarenja.

3. ZAKLJUČAK

Javna vatrogasna postrojba grada Šibenika javna je ustanova osnovana od strane Grada Šibenika koja djeluje na njegovom području, kao i na području Šibensko – kninske županije, suzbijanjem požara, kao jedna od hitnih službi, kroz osnovno i tehničko spašavanje, prevenciju požara, edukaciju javnosti, planiranje i odgovor kao pripremu za moguće katastrofe za gospodarstvo, stanovništvo i posjetitelje ovog područja.

Posebni uvjeti u kojima trenutno djeluje Postrojba odrazili su se ponajprije na preventivni program koji igra važnu ulogu u utjecaju na društvenu zajednicu i educiranost o izvorima nastanka požara, a posljedično i na broj intervencija.

Dodatno, u 2020. godini na snagu su stupili novi propisi iz područja vatrogastva, slijedom kojih i javne vatrogasne postrojbe imaju obvezu u planove staviti nove rashode ili bismo mogli reći uvećane rashode, a koji se ponajprije odnose na mogućnost odlaska u mirovinu prestankom vatrogasne službe za veći broj radnika, kao i iznose koji su takvim radnicima zakonom zagarantirani. Dodatne troškove u narednim godinama iziskivati će i nova vozila dobivena na korištenje, međutim njihova ukupna vrijednost premašuje 5.000.000,00 kn, stoga je neupitna korist koju predstavljaju, ne samo za Javnu vatrogasnu postrojbu grada Šibenika, već i za cjelokupno područje djelovanja, živote i imovinu.

Pojedina vozila u Javnoj vatrogasnoj postrojbi grada Šibenika datiraju u 1998. godinu, a mogli bismo kazati kako je vozni park vrhunac doživio oko 2009. godine, od čega je prošlo 12 godina i nije teško procijeniti da se praćenje novih tehnologija, kao i osiguranje sigurnosti pri njihovom korištenju, s godinama ne poboljšava. Upravo zbog navedenog, ali i zbog zadržavanja razine profesionalnog odgovora i rezultata, potrebno je izraditi plan na temelju kojeg će se u razumnom razdoblju obnoviti vozni park. Uz vozni park, vatrogasni dom i njegova lokacija te uporabna korist, predstavljaju jedan od važnijih ciljeva ove postrojbe. Ključno je u narednom razdoblju izraditi kvalitetan program te ga objediniti u Strateški plan koji će obuhvatiti ciljeve za određeno dugoročno razdoblje i kao takav biti predstavljen Osnivaču te zaživjeti uz njegovu suglasnost, jer ovako važna pitanja ne mogu biti jednosmjeran posao.

Na kraju, najvažnija je sigurnost ljudi pri obavljanju svakodnevnih zadataka, a znamo da se radi o visokorizičnim radnim mjestima, jer više puta je ovo područje bilo svjedokom opasnih intervencija i situacija u kojima su se vatrogasci našli prilikom obavljanja svojih zadataka.

Kao potencijalan problem detektirana je i važnost te financijska sredstva koje se koriste za piće i prehranu vatrogasaca na intervencijama, međutim vjerujemo da će se taj problem riješiti osnivanjem Vatrogasne zajednice grada Šibenika, jer u protivnom će i to biti stavka koja će morati biti dodana u buduće prijedloge planova, odnosno u same planove.

Vlastiti prihodi bilježe povećanje te, iako nismo primarno osnovani kako bismo ostvarivali gospodarsku djelatnost, trudimo se da se razina ostvarenih prihoda iz godine u godinu povećava, ponajprije uvođenjem novih korisnika u sustav nadzora nad vatrodojavnim centralama, što je također jedan od poslova koje je u tom obujmu omogućio novi Zakon o vatrogastvu. I u ovom dijelu značajnu ulogu ima preventivan dio aktivnosti, obzirom da svi istom brzinom ne prihvaćaju zakonske promjene te da je korisnike potrebno sustavno educirati i u tom smjeru.

Naučeni na nepredvidivost zadataka, jednako tako se moramo odnositi kad je u pitanju i planiranje te potrebe moramo sagledati iz različitih aspekata kako bismo mogli odgovoriti na zahtjeve koji mogu u svakom trenutku biti stavljeni pred nas. U Javnoj vatrogasnoj postrojbi grada Šibenika djeluju timovi različitih specijalnosti, a poučeni različitim iskustvima, kao i vlastitim prisustvom na intervencijama u drugim županijama, jedan od ciljeva ove Postrojbe svakako je i daljnje osposobljavanje članova timova i njihovo stalno usavršavanje, posebice Tima za spašavanje iz dubina i visina i USAR tima, kako bismo posljedice uslijed potencijalnih katastrofa, a one nisu više daleko od nas, sveli na najmanje moguće razine, obzirom na kapacitete ove postrojbe.

Javna vatrogasna postrojba grada Šibenika smatra da je svoj prvi prijedlog financijskog plana za 2022. godinu planirala potpuno realno, s namjerom pokrivanja samo osnovnih troškova, svjesni financijske situacije na svim razinama poslovanja, ali i potreba te određivanja prioriteta. Također smatra da plan nije bio niti rastrošan niti bahat, već dostatan za mirno funkcioniranje ove službe. Sada je samostalnim djelovanjem Osnivača taj plan smanjen za 835.000,00 kn što će otežati funkcioniranje organizacije i povući za sobom određene rizike, ali nam ne preostaje ništa drugo nego takav financijski plan utvrditi.

Sukladno Zakonu o proračunu (“Narodne novine” br. 87/08., 136/12. i 15./15.) te Uputama za izradu proračuna i financijskih planova za razdoblje 2022.-2024. (KLASA: 400-06/21-01/32, URBROJ: 2182/01-06-21-1 od 13. rujna 2021. godine), unatoč većim potrebama, Javna vatrogasna postrojba grada Šibenika utvrđuje financijski plan za 2022. godinu u ukupnom iznosu od 12.716.000,00 kn te slijedom navedenog i sljedeće izvore financiranja financijskog plana za 2022. godinu:

|  |
| --- |
| IZVORI FINANCIRANJA ZA 2022. GODINU |
| OPĆI PRIHODI I PRIMICI (GRAD ŠIBENIK) | 4.350.000,00 |
| DECENTRALIZIRANA SREDSTVA | 7.871.000,00 |
| VLASTITI PRIHODI | 320.000,00 |
| POMOĆI | 110.000,00 |
| OSTALI PRIHODI ZA POSEBNE NAMJENE | 32.000,00 |
| POMOĆI IZ DRŽAVNOG PRORAČUNA | 30.000,00 |
| NAKNADE S NASLOVA OSIGURANJA | 3.000,00 |
| **UKUPNO:** | **12.716.000,00** |

Vatrogasno vijeće Javne vatrogasne postrojbe grada Šibenika, na sjednici održanoj 22. studenoga 2021. godine, a na temelju članka 16. Statuta Javne vatrogasne postrojbe (KLASA: 012-03/20-01/03, URBROJ: 2182/01-7-1-03-20-1 od 30. prosinca 2020.) usvaja ovaj financijski plan za 2022. godinu, s obrazloženjem i projekcijama za 2023. i 2024. godinu.

KLASA: 400-02/21-01/02

URBROJ: 2182/01-7-1-03-21-6

Šibenik, 15. prosinca 2021.

 **JAVNA VATROGASNA POSTROJBA**

 **GRADA ŠIBENIKA**

 **VATROGASNO VIJEĆE**

 PREDSJEDNIK

Tomislav Banovac